Week-end-ul trecut a avut loc la Craiova o nouă ediție a turneului internațional Memorialul "Ilie Marinescu" la lupte. La fel ca și în alți ani, concursul a fost onorat și de luptătorii Clubului Sportiv Târgoviște, care au avut o comportare foarte bună, reușind să urce de două ori pe podiumul de premiere.
Dintre sportivii antrenați de Cornel Cornea care au revenit acasă cu medalii de la Craiova au fost Raul Bobleac și Radu Șerban. Ambii au reușit să încheie concursurile în care au fost angrenați pe locul 2.
Raul Bobleac a intrat în posesia medaliei de argint la U15, la categoria +80 de kilograme. În schimb, Radu Șerban a cucerit argintul la U13, la categoria 75 kg.
Așa cum era de așteptat, competiția a avut o participare numeroasă, la start regăsindu-se peste 200 sportivi. Pe lângă luptătorii cluburilor din România au participat și sportivi ce au reprezentat cluburi din Bulgaria și Republica Moldova.